CELEX: E2015J0019
Language: el
Date: 2016-05-10 00:00:00
Title: Απόφαση του Δικαστηρίου, της 10ης Μαΐου 2016, στην υπόθεση E-19/15 — Εποπτεύουσα Αρχή της ΕΖΕΣ κατά του Πριγκιπάτου του Λιχτενστάιν (Παράλειψη κράτους του ΕΟΧ / της ΕΖΕΣ να εκπληρώσει τις υποχρεώσεις του — Συστήματα προηγούμενης έγκρισης για την εγκατάσταση και την παροχή διασυνοριακών υπηρεσιών — Οδηγία 2006/123/ΕΚ — Άρθρο 31 της συμφωνίας για τον ΕΟΧ — Άρθρο 36 της συμφωνίας για τον ΕΟΧ — Αιτιολόγηση — Αναλογικότητα)

2.3.2017   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 66/30
            
         ΑΠΌΦΑΣΗ ΤΟΥ ΔΙΚΑΣΤΗΡΊΟΥ
   της 10ης Μαΐου 2016
   στην υπόθεση E-19/15
   Εποπτεύουσα Αρχή της ΕΖΕΣ κατά του Πριγκιπάτου του Λιχτενστάιν
   (Παράλειψη κράτους του ΕΟΧ / της ΕΖΕΣ να εκπληρώσει τις υποχρεώσεις του — Συστήματα προηγούμενης έγκρισης για την εγκατάσταση και την παροχή διασυνοριακών υπηρεσιών — Οδηγία 2006/123/ΕΚ — Άρθρο 31 της συμφωνίας για τον ΕΟΧ — Άρθρο 36 της συμφωνίας για τον ΕΟΧ — Αιτιολόγηση — Αναλογικότητα)
   (2017/C 66/09)
   Στην υπόθεση E-19/15, Εποπτεύουσα Αρχή της ΕΖΕΣ κατά του Πριγκιπάτου του Λιχτενστάιν — ΠΡΟΣΦΥΓΗ με αίτημα να αναγνωριστεί ότι, διατηρώντας σε ισχύ εθνικούς κανόνες σχετικά με τα συστήματα προηγούμενης έγκρισης για επιχειρήσεις που επιθυμούν να εγκατασταθούν και/ή να παρέχουν διασυνοριακές υπηρεσίες στο Λιχτενστάιν, το Πριγκιπάτο του Λιχτενστάιν παρέβη τις υποχρεώσεις που υπέχει βάσει των άρθρων 9, 10, 13 και 16 της πράξης που αναφέρεται στο σημείο 1 του παραρτήματος X της συμφωνίας για τον ΕΟΧ (Οδηγία 2006/123/ΕΚ του Ευρωπαϊκού Κοινοβουλίου και του Συμβουλίου, της 12ης Δεκεμβρίου 2006, σχετικά με τις υπηρεσίες στην εσωτερική αγορά), όπως προσαρμόστηκε στη συμφωνία για τον ΕΟΧ με το πρωτόκολλο 1 αυτής, και, στον βαθμό που η εγκατάσταση και η παροχή των διασυνοριακών υπηρεσιών δεν εμπίπτουν στο πεδίο εφαρμογής της εν λόγω πράξης, τις υποχρεώσεις του που απορρέουν από τα άρθρα 31 και 36 της συμφωνίας για τον ΕΟΧ, το Δικαστήριο, αποτελούμενο από τους Carl Baudenbacher, πρόεδρο, Per Christiansen (εισηγητή δικαστή) και Páll Hreinsson, δικαστές, εξέδωσε απόφαση στις 10 Μαΐου 2016, το διατακτικό της οποίας έχει ως εξής:
   Το Δικαστήριο:
   
               1.
            
            
               Αναγνωρίζει ότι το Πριγκιπάτο του Λιχτενστάιν παρέβη τις υποχρεώσεις που υπέχει δυνάμει των άρθρων 9, 10, 13 και 16 της πράξης που αναφέρεται στο σημείο 1 του παραρτήματος X της συμφωνίας για τον ΕΟΧ (Οδηγία 2006/123/ΕΚ του Ευρωπαϊκού Κοινοβουλίου και του Συμβουλίου, της 12ης Δεκεμβρίου 2006, σχετικά με τις υπηρεσίες στην εσωτερική αγορά), όπως προσαρμόστηκε στη συμφωνία για τον ΕΟΧ με το πρωτόκολλο 1 αυτής:
               
                           α)
                        
                        
                           διατηρώντας σε ισχύ το άρθρο 7 του νόμου περί εμπορίου του Λιχτενστάιν που θεσπίζει σύστημα προηγούμενης έγκρισης για επιχειρήσεις που προτίθενται να εγκατασταθούν στο Λιχτενστάιν·
                        
                     
                           β)
                        
                        
                           διατηρώντας σε ισχύ το άρθρο 8 παράγραφος 1 του νόμου περί εμπορίου του Λιχτενστάιν, καθόσον επιβάλλει όρους οι οποίοι δεν είναι σαφείς και αδιαμφισβήτητοι για τη χορήγηση προηγούμενης έγκρισης για επιχειρήσεις που επιθυμούν να εγκατασταθούν στο Λιχτενστάιν, και συγκεκριμένα, την υποχρέωση να διαθέτουν το αναγκαίο προσωπικό και να γνωρίζουν επαρκώς τη γερμανική γλώσσα·
                        
                     
                           γ)
                        
                        
                           παραλείποντας να εξασφαλίσει ότι οι προϋποθέσεις για την προηγουμένη έγκριση που καθορίζεται στον νόμο περί εμπορίου του Λιχτενστάιν δεν αλληλεπικαλύπτονται με απαιτήσεις και ελέγχους που είναι ισοδύναμοι ή κατ’ ουσία συγκρίσιμοι ως προς τον σκοπό τους, στους οποίους ο παρέχων υπηρεσίες υπόκειται ήδη σε άλλο κράτος του ΕΟΧ·
                        
                     
                           δ)
                        
                        
                           παραλείποντας να εξασφαλίσει ότι η διαδικασία και οι διατυπώσεις που αφορούν την προηγούμενη έγκριση δυνάμει του νόμου περί εμπορίου του Λιχτενστάιν καθορίζονται σαφώς· και
                        
                     
                           ε)
                        
                        
                           διατηρώντας σε ισχύ το άρθρο 21 του νόμου περί εμπορίου του Λιχτενστάιν που απαιτεί οι επιχειρήσεις να κοινοποιούν εκ των προτέρων την πρόθεσή τους να παρέχουν διασυνοριακές υπηρεσίες στο Λιχτενστάιν.
                        
                     
         
               2.
            
            
               Αναγνωρίζει ότι, στον βαθμό που οι υπηρεσίες που καλύπτονται από τον νόμο περί εμπορίου του Λιχτενστάιν δεν εμπίπτουν στο πεδίο εφαρμογής της πράξης που αναφέρεται στο σημείο 1 του παραρτήματος X της συμφωνίας για τον ΕΟΧ (Οδηγία 2006/123/ΕΚ του Ευρωπαϊκού Κοινοβουλίου και του Συμβουλίου, της 12ης Δεκεμβρίου 2006, σχετικά με τις υπηρεσίες στην εσωτερική αγορά), όπως προσαρμόστηκε στη συμφωνία για τον ΕΟΧ με το πρωτόκολλο 1 αυτής, το Πριγκιπάτο του Λιχτενστάιν παρέβη τις υποχρεώσεις που υπέχει δυνάμει των άρθρων 31 και 36 της συμφωνίας για τον ΕΟΧ:
               
                           α)
                        
                        
                           διατηρώντας σε ισχύ το άρθρο 7 του νόμου περί εμπορίου του Λιχτενστάιν· και
                        
                     
                           β)
                        
                        
                           διατηρώντας σε ισχύ το άρθρο 21 του νόμου περί εμπορίου του Λιχτενστάιν.
                        
                     
         
               3.
            
            
               Διατάσσει το Πριγκιπάτο του Λιχτενστάιν να καταβάλει τα δικαστικά έξοδα.